ກະ​ເສດ​ຕະກອນ​ລາວ ຫັນມາປູກພືດຢ່າງອື່ນ ຫຼາຍຂຶ້ນ ແທນຢາງພາຣາ ທີ່ຂາດທຶນນັ້ນ
ນອກຈາກ​ຈະ​​ເປັນ​ການ​ຫຼຸດ​ຜ່ອນການ​ຂາດທຶນໃນການປູກຢາງພາຣາ​ແລ້ວ ຊາວສວນຍັງ​ຫັນປ່ຽນ​ໄປ​ປູກ​ພືດ​ເສດຖະກິດ ​ໂດຍ​ສະ​ເພາະ​ແມ່ນ​ກາ​ເຟ ເພາະຖື​ວ່າ ​ເປັນ​ຜົນ​ຜະລິດ​ທີ່​ເພີ້​ມພູນລາຍຮັບ​ຢ່າງ​ຕໍ່​ເນື່ອງ.
ກະເສດຕະກອນລາວ ໃນແຂວງບໍ່ແກ້ວ ໄດ້ພາກັນຕັດຕົ້ນຍາງພາຣາ ຖິ້ມຫຼາຍຂຶ້ນນັບມື້ ເນື່ອງຈາກທົນແບກຮັບພາລະຂາດທຶນຕໍ່ໄປບໍ່ໄຫວ ໂດຍໄດ້ພາກັນຫັນໄປປູກພືດເສດຖະ ກິດຊະນິດອື່ນທົດແທນ ທ່ານຄຳແພງ ໄຊຍະຈັກ ຮອງຫົວໜ້າຂະແໜງປ່າໄມ້ແຂວງບໍ່ແກ້ວ ໄດ້ພາກັນຕັດຕົ້ນຢ່າງພາຣາຖິ້ມຫຼາຍຂຶ້ນນັບມື້ ເພາະວ່າລາຄາຍາງພາຣາທີ່ຕົກຕ່ຳລົງ ຈາກລາຄາສະເລ່ຍ17 ພັນ ກີບ ຕໍ່ກິໂລ ໃນປີ 2013 ມາເປັນ 2 ພັນ 500 ກີບ ຕໍ່ກິໂລ ໃນປະຈຸບັນໄດ້ເຮັດໃຫ້ລາຍຮັບຂອງຊາວສວນຍາງພາຣາ ໃນລາວຫຼຸດລົງເກີນກວ່າ 680 ເປີເຊັນ ທຽບໃສ່ປີ 2013 ຈຶ່ງເຮັດໃຫ້ພວກເຂົາເຈົ້າ ບໍ່ສາມາດທີ່ຈະທົນແບກຮັບສະພາວະການຂາດທຶນໄດ້ອີກຕໍ່ໄປ ແຕ່ຢ່າງໃດກໍຕາມ ທ່ານຄຳແພງ ກໍຍັງບໍ່ມີສະຖິຕິທີ່ຄັກແນ່ວ່າກະເສດຖະກອນໃນແຂວງບໍ່ແກ້ວ ໄດ້ພາກັນຕັດຕົ້ນຍາງພາຣາໄປແລ້ວ ໃນເນື້ອທີ່ຮວມເທົ່າໃດ ເນື່ອງຈາກວ່າການຕັດຕົ້ນຍາງພາຣາ ຍັງຄົງສືບຕໍ່ເລື້ອຍມາ ຈົນເຖິງເວລານີ້ ໂດຍກະເສດຕະກອນລາວ ໄດ້ພາກັນ ຫັນໄປປູກພືດເສດຖະກິດອື່ນທົດແທນເພື່ອແກ້ໄຂ ຊີວິດການເປັນຢູ່ທີ່ພວກເຂົາເຈົ້າ ກຳລັງປະເຊີນຢູ່ໃນປະຈຸບັນນີ້ ທັງນີ້ ໂດຍຈາກການເກັບກຳຂໍ້ມູນເບື້ອງຕົ້ນ ພົບວ່າ ແຂວງບໍ່ແກ້ວ ມີເນື້ອທີ່ປູກຍາງພາຣາທັງໝົດ 26 ພັນ 246 ເຮັກຕາ ໂດຍເປັນການປູກຕາມພັນທະສັນຍາທີ່ກະເສດຕະກອນ ໄດ້ຕົກລົງໄວ້ຮ່ວມກັນ 9 ບໍລິສັດເອກກະຊົນຈີນ ໃນເນື້ອທີ່ 13 ພັນ 209 ເຮັກຕາ ແລະ 2 ບໍລິສັດເອກກະຊົນລາວ ໃນເນື້ອທີ່ 2 ພັນ 069 ເຮັກຕາ ສ່ວນທີ່ເຫຼືອອີກ 10 ພັນ 968 ເຮັກຕາ ນັ້ນ ເປັນການປູກໂດຍກະເສດຕະກອນລາວເອງ ສະພາບການດັ່ງກ່າວນີ້ ຍັງໄດ້ເກີດຂຶ້ນໃນແຂວງຫຼວງນ້ຳທາ ດ້ວຍເຊັ່ນກັນ ໂດຍພົບວ່າ ກະເສດຕະກອນ ໃນແຂວງດັ່ງກ່າວນີ້ ໄດ້ພາກັນຕົດຕົ້ນໄມ້ຍາງພາຣາ ໄດ້ແລ້ວໃນເນື້ອທີ່ກວ້າງກວ່າເກົ່າ 1 ພັນ ເຮັກຕາ ແລະຍັງມີການຕັດເພີ້ມຂຶ້ນເລື້ອຍໆ ໂດຍແຂວງຫຼວງນ້ຳທາ ມີການປູກຢາງພາຣາ ເນື້ອທີ່ເຖິງ 35 ພັນ ເຮັກຕາ ໃນປະຈຸບັນມີສວນຢາງພາຣາ ຄິດເປັນເນື້ອທີ່ຮວມ 250 ພັນ ກວ່າເຮັກຕາ ໃນທົ່ວປະເທດລາວ ຊຶ່ງສ່ວນໃຫຍ່ ເປັນພື້ນທີ່ສຳປະທານຂອງບັນດາບໍລິສັດຈາກຈີນ ຫວຽດນາມແລະໄທ ຂະນະທີ່ກະເສດຕະກອນລາວ ໄດ້ພາກັນປູກຍາງພາຣາ ພາຍໃຕ້ສັນຍາກະເສດພັນທະ ທີ່ໄດ້ຕົກລົງຮ່ວມ ກັບບັນດາບໍລິສັດຈາກຈີນ ຫວຽດນາມ ແລະໄທ ດັ່ງກ່າວ ການທີ່ກະເສດຕະກອນລາວ ໄດ້ພາກັນຕັດຕົ້ນຢາງພາຣາດັ່ງກ່າວນີ້ ນອກຈາກຈະເພື່ອເປັນການຫຼຸດພາລະການຂາດທຶນແລ້ວ ກໍຍັງມີເປົ້າໝາຍທີ່ຈະຫັນປ່ຽນໄປປູກພືດເສດຖະກິດ ໂດຍສະເພາະແມ່ນກາເຟນັ້ນ ຖືວ່າ ເປັນຜົນຜະລິດທີ່ເພີ້ມສູງຂຶ້ນຢ່າງຕໍ່ເນື່ອງ ໂດຍກະເສດຕະກອນລາວ ໄດ້ປູກກາເຟໃນເນື້ອທີ່ຮວມ 130 ພັນເຮັກຕາ ຢູ່ໃນເຂດປາກຊ່ອງ ແລະເມືອງບາຈຽງໃນແຂວງຈຳປາສັກ ເມືອງເຫຼົ່າງາມ ແຂວງສະຫວັນນະເຂດແລະເມືອງທ່າແຕງ ແຂວງເຊກອງ ຊຶ່ງໄດ້ສົ່ງກາເຟ ໄປຕ່າງປະເທດເຖິງ 98 ພັນໂຕ່ນ ໃນປີ 2015 ແລະຄາດວ່າ ຈະເພີ້ມຂຶ້ນເປັນ 120 ພັນ ໂຕ່ນ ໃນປີ 2020 ແລະ 280 ພັນ ໂຕ່ນ ໃນປີ 2025 ຕາມລຳດັບ ໂດຍຂະຫຍາຍພື້ນທີ່ປູກກາເຟໄປເຂດແຂວງພາກເໜືອດ້ວຍ ດັ່ງທີ່ເຈົ້າໜ້າທີ່ຂັ້ນສູງໃນກະຊວງກະສິກຳ - ປ່າໄມ້ ໃຫ້ການຢືນຢັນວ່າ ເນື້ອທີ່ປູກກາເຟກຳລັງຂະຫຍາຍໄປບັນດາແຂວງອື່ນື້ ໂດຍສະເພາະຢູ່ໃນບັນດາແຂວງພາກເໝືອ ຕາມຂໍ້ມູນທີ່ພວກເຮົາເກັບກຳ ໄດ້ມາຮອດມື້ນີ້ ກະປະມານ 3 ພັນ ກວ່າເຮັກຕາ ແລະພິເສດແມ່ນຂະຫຍາຍຢູ່ແຂວງຫຼວງພະບາງ ຜົ້ງສາລີ ແຂວງຫົວພັນ ແລະຊຽງຂວາງແລະກໍປະກອບມີ 3 ສາຍພັນ ອັນມີ ພັນ Arabica, Robusta ແລ້ວກະພັນ Asamsa ແຕ່ຢູ່ລາວນີ້ ກະປະມານ 80 ເປີເຊັນ ແມ່ນກາເຟ Robusta ແຕ່ຢ່າງໃດກໍຕາມ ກະເສດຕະກອນລາວທີ່ປູກກາເຟ ກໍໄດ້ຮັບຜົນກະທົບຢ່າງໜັກຈາກການທີ່ລາຄາກາເຟໃນຕະຫຼາດໂລກຕົກຕ່ຳລົງ ຢ່າງຕໍ່ເນື່ອງ ນັບຕັ້ງແຕ່ປີ 2005 ເປັນຕົ້ນມາ ຊຶ່ງປະກົດວ່າ ລາຄາກາເຟໄດ້ຕົກຕ່ຳລົງເກີນກວ່າ 45 ເປີເຊັນ ໃນເວລານີ້ກໍຄືລາຄາກາເຟ Arabica, ໄດ້ຕົກຕ່ຳລົງຈາກ 5 ພັນ ມາເປັນ 2 ພັນ 687 ໂດລ່າ ຕໍ່ໂຕ່ນ ສ່ວນກາເຟ Robusta ກໍໄດ້ຕົກຕ່ຳລົງ ຈາກ 2 ພັນ 500 ມາເປັນ 1 ພັນ 641 ໂດລ່າ ຕໍ່ໂຕ່ນ ໃນປະຈຸບັນ